Informatīvais ziņojums

par Ministru kabineta š.g. 24.maija sēdes darba kartības punktā

“Par 2011.gada 30.-31.maija Eiropas Savienības Konkurētspējas ministru padomē izskatāmajiem jautājumiem”

## Š.g. 30.-31. maijā Briselē (Beļģijā) notiks Eiropas Savienības Konkurētspējas ministru padome. Plānots, ka tajā tiks izskatīti šādi jautājumi, kas ir Izglītības un zinātnes ministrijas kompetencē:

1. *Padomes secinājumu projekts „Pirmais vidusposma ziņojums par vienoto programmu integrētai automatizētai dzīves videi (AAL)”*;

*2. Padomes secinājumu projekts „Eurostars vienotās programmas vidusposma izvērtējums”.*

**1.** **Pirmais vidusposma ziņojums par vienoto programmu integrētai automatizētai dzīves videi (AAL)**

Eiropas Parlamenta un Padomes lēmums par ES dalību vienotajā programmā integrētai automatizētai dzīves videi(*Ambient Assisted Living*, AAL), nosaka, ka divus gadus pēc programmas uzsākšanas, bet ne vēlāk kā 2010. gadā, tiek veikts AAL vidusposma izvērtējums. Ekspertu grupa Eiropas Komisijai savu ziņojumu iesniedza 2010. gada decembrī.

Stratēģija ES 2020 identificē demogrāfisko novecošanos ne tikai kā izaicinājumu, bet arī kā iespēju gudrai, ilgstpējīgai un iekļaujošai izaugsmei. AAL vidusposma izvērtējums satur rekomendācijas par Eiropas Inovāciju partnerības pilotiniciatīvas „Aktīva un veselīga novecošana” un gatavošanos nākotnes AAL.

Pirmajos divos AAL darbības gados ir vērojams ievērojams progress, tiek attīstīti inovatīvi uz informāciju un komunikāciju tehnoloģijām (IKT) balstīti produkti un pakalpojumi.

Projektu konsorcijā piedalās liels skaits mazo un vidējo uzņēmumu (MVU), kas veido gandrīz 40% no gala lietotāju skaita. Tādējādi tiek veidota pētniecības, attīstības un inovācijas kritiskā masa. Vienlaikus paredzēts sekmēt AAL rezultātu izmantošanu, veidojot reālu atvērtu Eiropas tirgu IKT inovatīviem produktiem un pakalpojumiem. Turpmāk nepieciešams uzlabot saikni starp gala lietotājiem un citām ieinteresētājām pusēm visās AAL projekta fāzēs.

Virtuālais kopējais katls kā AAL finanšu instruments kopumā darbojas labi, tomēr tiek norādīts uz atšķirībām starp nacionālajiem finansēšanas nosacījumiem un maksāšanas kārtībām, tāpēc AAL dalībvalstis un Eiropas Komisija tiek aicinātas analizēt finansējuma metodes, veikt prakses apmaiņu, vienkāršot un piemērot atbilstošāko finanšu modeli.

Viena no rekomendācijām ir, ka AAL darbības kapacitāte prasa pastiprinājumu, tāpēc dalībvalstis sadarbībā ar Eiropas Komisija tiek lūgtas pievērst šim aspektam īpašu uzmanību. AAL menedžmenta izmaksas atrodas dalībvalstu ziņā un tās jāuztur, cik mazas iespējams. Apsveicams ir Eiropas Komisijas ierosinājums veicināt pieredzes apmaiņu ar citām 185.panta iniciatīvām (Eurostars, BONUS u.c.), lai risinātu menedžmenta un darbības jautājumus.

Jāstiprina AAL saikne ar citām Ietvarprogrammas (IP) un Konkurētspējas un Inovāciju Programmas (KIP) aktivitātēm, citām ES programmām un iniciatīvām kā nacionālajā, tā reģionālajā līmenī.

**Latvija nav AAL dalībvalsts** un nepiedalās nevienā AAL projektā finansējuma trūkuma dēļ.

**Latvija kopumā atbalsta** Padomes secinājumu „Pirmais vidusposma ziņojums par vienoto programmu integrētai automatizētai dzīves videi (AAL)” apstiprināšanu.

2. **Eurostars vienotās programmas vidusposma izvērtējums**

Eurostars vienotā programma ir Eiropas inovāciju programma, kuru administrē EUREKA. Tā nodrošina finansējumu tirgus orientētiem pētniecības un attīstības projektiem, kurus īsteno zinātniskas organizācijas un MVU. Eurostars ir vienota iniciatīva starp EUREKA un 7. Ietvarprogrammu.

Eurostars programma tika uzsākta 2007. gadā, lai veicinātu Eiropas rūpniecības un ekonomikas konkurētspēju pasaules tirgū. Projektu var pieteikt jebkurā tautsaimniecības jomā un projekta tēmu nosaka paši projekta iesniedzēji. Netiek atbalstīti militāriem mērķiem veltīti projekti.

Eurostars programma sekmē stratēģijas „ES 2020” prioritāšu īstenošanu un mērķu sasniegšanu, atbalstot pētniecības darbus veicošos mazos un vidējos uzņēmumus, kas izstrādā inovatīvus, tirgus pieprasītus produktus, tehnoloģijas un pakalpojumus.

ES dalība Eurostars vienotajā programmā ir balstīta uz Līguma par Eiropas Savienības darbību 185. pantu.

Ekspertu grupā savā izvērtējumā secina, ka vairākas Eurostars dalībvalstis savā budžetā iegulda papildu finansējumu, lai atbalstītu vairāk Eurostars projektus, kas sasnieguši kritēriju virs Eurostars sliekšņa (*above the threshold*), tomēr ekspertu grupa ir norādījusi, ka Eurostars dalībvalstīm un ES jātiecas nodrošināt pietiekams finansējums un jāizskata iespējas palielināt Eiropas Komisijas ieguldījumu, lai samazinātu plaisu starp projektiem, kas atbilst Eurostars sliekšņa kritērijiem, un projektiem, kas tiek patiešām finansēti.

Ekspertu grupa uzskata par labāko risinājumu t.s. Virtuālo kopējo katlu un uzskata, ka Eurostars jāturpina balstīties uz šo principu. Ekspertu grupa uzskata, ka ir jāturpina īstenošanas procesa harmonizēšana, un nacionālā līmeņa finansēšanas nosacījumiem jāsaskaņojas ar Eurostars nosacījumiem, jāidentificē labas administrēšanas prakses.

Tiek ieteikts palielināt ekspertu skaitu un uzlabot projektu izvērtēšanas kvalitāti, ieskaitot ekspertu izvēles un līgumu parakstīšanas aspektu (sabalansēta ekspertīze un ģeogrāfiskā pārstāvniecība), kā arī saiknes ar projektu iesniedzējiem nodrošināšanu. Ekspertu grupa iesaka apsvērt iespēju par Neatkarīgas izvērtēšanas grupas izveidi.

Kā vienu no Eurostars prioritātēm ekspertu grupa atzīmē īso laika periodu, kas nepieciešams, lai noslēgtu līgumu, kas ir īpaši būtiski MVU.

Ekspertu grupa iesaka aktīvāk izmantot citu 185. panta programmu (AAL, BONUS u.c.) un citu ES iniciatīvu pieredzi.

Pašreizējā brīdī ir noslēgts relatīvi neliels projektu skaits, tāpēc ekspertu grupai nav bijis iespējams izdarīt slēdzienu par Eurostars programmas sociāli ekonomisko ietekmi un secinājumus par atsevišķu projektu rezultātiem.

**Latvija kopumā atbalsta** Padomes secinājumu „Eurostars vienotās programmas vidusposma izvērtējums” apstiprināšanu.

**Latvija atbalsta** Eurostars kopīgās programmas turpināšanu arī pēc 2013. gada.

**Latvija piekrīt**, ka ir nepieciešams ieguldīt lielāku nacionālo finansējumu Eurostars programmai kopumā.

**Latvija uzskata, ka būtu pārņemama** to valstu pieredze, kas finansē savus projektus, kuri ir guvuši labu ekspertu novērtējumu, bet kuriem nepietiek Eurostars finansējums. Tādējādi tiktu finansēti sekmīgi projekti ar lielu nākotnes potenciālu, turklāt tiktu mazināta plaisa starp ietekmīgajām un mazāk ietekmīgajām Eurostars valstīm, kā arī tādā veidā tiktu sekmēta zinātniskā izcilība.

**Latvija uzskata, ka** ir nepieciešams turpināt atbalstīt rūpniecisko inovāciju, ieskaitot nepieciešamību saglabāt saites ar programmu EUREKA, jo MVU ir liela loma ES ekonomikā, īpaši MVU ar augstu izaugsmes potenciālu, kas ir spējīgi pārvērst pētniecības rezultātus jaunos produktos un pakalpojumos.

**Latvija uzskata**, ka ir nepieciešams izmantot pilnu instrumentu kopu, lai veidotu kopīgu IP pētniecības un attīstības finansēšanai.

**Latvija piekrīt**, ka šobrīd lielākā daļa Eurostars projektu dalībnieku jau ir bijuši iesaistīti starptautiskajā pētniecībā. Tādēļ būtu nepieciešams palielināt Eurostars sasniedzamību tādiem MVU, kam nav iepriekšējas pieredzes starptautiskās sadarbības jomā, un būtu vēlams palielināt šādu MVU skaitu Eurostars projektos, vienlaicīgi saglabājot projektu augsto ekspertīzes līmeni

**Latvija uzskata**, ka nevienai no dalībvalstīm nedrīkstētu atļaut pielietot tādus atbilstības kritērijus, kas pārsniedz Eurostars atbilstības kritērijus

**Latvija uzskata, ka atbalstāms** ir ekspertu grupas priekšlikums par ekspertu skaita palielināšanu projektu novērtēšanas procesā programmai pieejamā finansējuma ietvaros, kā arī ģeogrāfiskā principa ievērošanu ekspertu pārstāvniecībā. Tas palielinātu ekspertu skaitu no ES-12 valstīm, kā arī celtu ekspertu vispārējo zinātnisko kvalifikāciju.

**Latvija pagaidām atturas izvērtēt** rekomendāciju par nacionālā līmeņa finansēšanas nosacījumu harmonizāciju ar Eurostars nosacījumiem, jo uzskata, ka būs grūti saskaņot 36 Eurostars dalībvalstu pastāvošos zinātnes finansēšanas nosacījumus.

**Latvija uzskata**, ka pagaidām Eurostars projektu uzraudzība ir salīdzinoši smagnēja un būtu vēlams to padarīt vienkāršāku, elastīgāku un efektīvāku.

Delegācijas vadītājs: **Mareks Gruškevics**, Izglītības un zinātnes ministrijas valsts sekretārs

Delegācijas dalībnieki: **Liene Grīnvalde**, Izglītības un zinātnes ministrijas nozares padomniece.

Izglītības un zinātnes ministrs R.Broks

Vīza:

Valsts sekretārs M.Gruškevics

20.05.2011. 16:08

1058

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, baiba.beinarovica@izm.gov.lv